b'\n_START_ARTICLE_\nGaius Valerius Catullus\n_START_PARAGRAPH_\nGaius Valerius Catullus (f\xc3\xb8dsels- og d\xc3\xb8ds\xc3\xa5r ikke helt sikre, men ans\xc3\xa6ttes til omkring 84 f.Kr. og 54 f.Kr.) kaldes p\xc3\xa5 dansk Catul og Catullus. Navnet er et diminutiv og overs\xc3\xa6ttes med "lille Cato".\n_START_SECTION_\nBaggrund\n_START_PARAGRAPH_\nCatul levede i den romerske republiks sidste \xc3\xa5rtier, da den gamle romer\xc3\xa5nd gik til grunde. Han blev f\xc3\xb8dt p\xc3\xa5 egnen ved det nuv\xc3\xa6rende Verona. Hans far var en rig og anset mand tilh\xc3\xb8rende den romerske ridderstand, og Julius C\xc3\xa6sar boede i hans hus, n\xc3\xa5r han kom til Verona. Familien ejede ogs\xc3\xa5 en lystg\xc3\xa5rd p\xc3\xa5 halv\xc3\xb8en Sirmio i Gardas\xc3\xb8en. En ruin efter en romersk villa p\xc3\xa5 halv\xc3\xb8en udpeges af traditionen som tilh\xc3\xb8rende Catul,  der elskede hjemmet p\xc3\xa5 Sirmio og ofte ops\xc3\xb8gte roen der. _NEWLINE_Da Catul var godt tyve \xc3\xa5r gammel, kom han til Rom, hvor han snart fik venner og velyndere i ledende kredse med republikansk sindelag. Hans digte til sine gode venner r\xc3\xb8ber et godt og muntert liv dem imellem. Han arvede en ejendom ved Tibur (vore dages Tivoli), hvor han stiftede bekendtskab med en lang r\xc3\xa6kke digtere fra den moderne digterskole neoterikerne. Neoterikerne arbejdede p\xc3\xa5, med alexandrinerne som forbillede, at skabe en "formfuldendt" kunst. Dette litter\xc3\xa6re bekendtskab har un\xc3\xa6gtelig medf\xc3\xb8rt en vis p\xc3\xa5virkning af Catul, som i sine digte smidiggjorde latin for det pr\xc3\xa6cise, rammende udtryk, og derved beredte vejen for Horats og Ovid.\n_START_SECTION_\nCatuls digtning\n_START_PARAGRAPH_\nSt\xc3\xb8rstedelen af Catuls digte er henvendt til Lesbia (Clodia). Ellers dyrker han forskellige genrer: Elegier, idyller, bryllupshymner m.m. Hans digte veksler mellem det forfinede og det grovkornede og sjofle._NEWLINE_Via Catuls digte f\xc3\xa5r vi indsigt i tidens dekadente moral, som p\xc3\xa5virkede ham s\xc3\xa5 meget. Digtene fra hans sidste leve\xc3\xa5r er pr\xc3\xa6get af fortvivlelse, bitterhed og had.\n_START_SECTION_\nCatullus 16\n_START_PARAGRAPH_\nCatullus 16 er Catullus\' svar til personerne Furius (muligvis digteren Furius Bibaculus) og Aurelius, som havde beskyldt ham for at skrive umoralske digte. Catullus svarer med dette digt, skrevet i et sprog fyldt af eksplicitte seksuelle udtryk, at digteren selv er og skal v\xc3\xa6re kysk, men hans digte m\xc3\xa5 gerne v\xc3\xa6re utugtige, og at det netop er dem, der skriver s\xc3\xb8de og harml\xc3\xb8se digte, man skal vogte sig for.'